HU Az Európai Unió Hivatalos Lapja L 43/43

AZ EFTA FELÜGYELETI HATÓSÁG 367/11/COL HATÁROZATA

(2011. november 30.)

a Közösségbe harmadik országból behozott élő állatok és állati termékek állat-egészségügyi ellenőrzésére jóváhagyott izlandi és norvégiai állat-egészségügyi határállomásoknak az Európai Gazdasági Térségről szóló megállapodás I. melléklete I. fejezete 1.2. részének 39. pontjában szereplő jegyzékének módosításáról és az EFTA Felügyeleti Hatóság 111/11/COL határozatának hatályon kívül helyezéséről

AZ EFTA FELÜGYELETI HATÓSÁG,

TEKINTETTEL az EGT-megállapodás I. melléklete I. fejezete bevezető részének 4(B)(1) és (3), valamint (5) b) pontjára,

TEKINTETTEL az EGT-megállapodás I. melléklete I. fejezetének 1.1.4. pontjában említett jogi aktusnak (a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvnek (1)) az EGT-megállapodás I. mellékletében említett ágazati kiigazításokkal az EGT-megállapodáshoz igazított és módosított változatára és különösen annak 6. cikke (2) bekezdésére,

TEKINTETTEL az EGT-megállapodás I. melléklete I. fejezetének 1.2.111. pontjában említett jogi aktus (a harmadik országokból a Közösségbe behozott termékek állat-egészségügyi ellenőrzéséért felelős állat-egészségügyi határállomások engedélyezési követelményeinek megállapításáról szóló, 2001. november 21-i 2001/812/EK bizottsági határozata (2)) módosított változatára és különösen annak 3. cikke (5) bekezdésére,

mivel:

Az EFTA Felügyeleti Hatóság (a továbbiakban: Hatóság) 2011. április 11-i 111/11/COL határozatával (3) hatályon kívül helyezte a Hatóság 2011. január 26-i 8/11/COL sz. határozatát (4) és összeállította a Közösségbe harmadik országból behozott élő állatok és állati termékek állat-egészségügyi ellenőrzésére megadott izlandi és norvégiai állat-egészségügyi határállomások új jegyzékét.

2011. május 30-án Izland javaslatot nyújtott be a Hatósághoz arra vonatkozóan, hogy két izlandi állat-egészségügyi határállomás esetében módosítsák az állati eredetű termékek kategóriáit. A Keflavík repülőtéri állat-egészségügyi határállomás (IS KEF 4) esetében kérték, hogy az emberi fogyasztásra szánt állati eredetű termékek kategóriájának alkalmazási körét terjesszék ki „minden termékre”, és hozzanak létre egy kategóriát az „egyéb termékek” számára. A Reykjavík Eimskip állat-egészségügyi határállomás (IS REY 1a) esetében kérték, hogy az emberi fogyasztásra szánt állati eredetű termékek kategóriájának alkalmazási körét terjesszék ki „minden termékre”, és az „egyéb termékek” kategóriát módosítsák „minden csomagolt termékre”.

2011. november 8. és 11. között a Hatóság az Európai Bizottság Élelmiszerügyi és Állategészségügyi Hivatalával közös ellenőrzést hajtott végre. Az ellenőrzés során meglátogatták a Keflavík repülőtéri (IS KEF 4) és a Reykjavík Eimskip (IS REY 1a) állat-egészségügyi határállomást.

A közös ellenőrzés során tett megfigyelések alapján a Hatóság és az Európai Bizottság ellenőrei 2011. november 10-én közös ajánlást írtak alá.

Az aláírt közös ajánlás szerinti javaslat a következő:

— a Keflavík repülőtéri állat-egészségügyi határállomás (IS KEF 4) esetében az emberi fogyasztásra szánt állati eredetű termékek kategóriájának alkalmazási körét terjesszék ki „minden termékre”, és hozzanak létre egy kategóriát az „egyéb termékek” számára. Az állat-egészségügyi határállomás új besorolása legyen HC(2), NHC(2),

— a Reykjavík Eimskip állat-egészségügyi határállomás (IS REY 1a) esetében az emberi fogyasztásra szánt állati eredetű termékek kategóriájának alkalmazási körét terjesszék ki „minden termékre”, és az „egyéb termékek” kategóriát módosítsák „minden csomagolt termékre”. Az állat-egészségügyi határállomás új besorolása legyen HC(2), NHC(2).

A Hatóság 365/11/COL határozatával a munkáját segítő EFTA állat-egészségügyi bizottsághoz utalta az ügyet. Az e határozatban előírt intézkedések összhangban vannak az EFTA Felügyeleti Hatóság munkáját segítő EFTA állat-egészségügyi bizottság egyhangú véleményével, és az intézkedés végleges szövege változatlan marad.

ELFOGADTA EZT A HATÁROZATOT:

1. cikk

Az Izlandra és Norvégiába harmadik országból behozott élő állatok és állati termékek állat-egészségügyi ellenőrzését az illetékes nemzeti hatóság végzi az e határozat mellékletében felsorolt jóváhagyott állat-egészségügyi határállomásokon.

2. cikk

Az EFTA Felügyeleti Hatóság 2011. április 11-i 111/11/COL határozata hatályát veszti.

3. cikk

Ez a határozat 2011. november 30-án lép hatályba.

4. cikk

E határozat címzettje Izland és Norvégia.

5. cikk

Ez a határozat angol nyelven hiteles.

Kelt Brüsszelben, 2011. november 30-án. az EFTA Felügyeleti Hatóság részéről Sverrir Haukur GUNNLAUGSSON testületi tag Xavier LEWIS igazgató, jogi és végrehajtási ügyek

(1) HL L 24., 1998.1.30., 9. o.

(2) HL L 306., 2001.11.23., 28. o.

(3) HL L 170., 2011.6.30., 39. o. és a 36. sz. EGT-kiegészítés, 2011.6.30., 39. o.

(4) HL L 85., 2011.3.31., 27. o. és a 16. sz. EGT-kiegészítés, 2011.3.31., 1. o.